**OBRAZLOŽENJE OPĆEG DIJELA III. IZMJENA I DOPUNA PRORAČUNA**

**GRADA NOVSKE ZA 2020. GODINU**

**PRAVNI OSNOV**

 Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

 Trećim izmjenama i dopunama Proračuna iskazano je povećanje proračuna za 34 % ili za 24.594.605,00 kn tako da plan proračuna iznosi 97.199.759,00 kn.

 Na povećanje proračuna utjecalo je iskazivanje prihoda/rashoda robnog zajma za kupnju poslovne zgrade u centru Novske, iskazivanje primitka nefinancijske imovine u naravi i danih potpora male vrijednosti na ime prodaje zemljišta u Poduzetničkoj zoni Novska te usklađenje rezultata poslovanja (viška/manjka) sukladno Odluci o raspodjeli rezultata poslovanja te pokriću manjka proračuna za 2019. godinu.

 *Prihodi poslovanja* iskazani su s povećanjem za 16.816.085,00 kn ili za 28 %, tako da plan tih prihoda iznosi 76.929.218,00 kn, dok su prihodi od prodaje nefinancijske imovine povećani za 1.151.342,00 kn, tj. za 50 %, pa plan iznosi 3.436.647,00 kn. Primici od financijske imovine i zaduživanja povećani su za 7.815.200,00 kn te plan iznosi 17.815.200,00 kn.

 U skupini prihoda poslovanja iskazano je povećanje prihoda od poreza za 12,7 % ili 3.486.172,00 kn, prihoda pomoći za 11.540.633,00 kn ili 67 %, prihoda od imovine za 272.300,00 kn ili 6 %, prihoda od upravnih i administrativnih pristojbi, pristojbi po posebnim propisima i naknada za 274.500,00 kn ili 2,6 % i prihoda od prodaje proizvoda i robe te pruženih usluga i prihodi od donacija za 1.239.280,00 kn ili 323 %.

 *Prihodi od poreza i prireza na dohodak* iskazani su s povećanjem za 3.094.172,00 kn sukladno procjeni temeljenoj na dosadašnjoj realizaciji. Jednako tako, prihod od poreza na imovinu povećan je za 392.000,00 kn.

 U *prihodima pomoći* iskazano je povećanje na ime odobrenog novog projekta *Dnevni centar za starije u Novskoj za* 9.031.018 kn. Također, Ministarstvo regionalnog razvoja i fondova Europske unije odobrilo je sredstva za sufinanciranje projekta rekonstrukcije i dogradnje hotela Knopp u iznosu od 600.000,00 kn. Planirana su sredstva pomoći od 1.926.726,00 kn kojima će se pokriti manjak prihoda pomoći za projekte koji su teretili 2019. godinu. Također, predviđen je iznos pomoći od 158.000,00 kn za sufinanciranje investicijskog održavanja zgrade gradske vijećnice, točnije, zamjena prozora od strane nadležnih ministarstava itd.

 Povećanje na stavkama *prihoda od imovine* odnosi se na povećanje prihoda na ime raspolaganja poljoprivrednim zemljištem kao rezultat usklađenja plana i realizacije.

 Radi usklađenja plana i dosadašnje realizacije na stavkama prihoda od upravnih i administrativnih pristojbi povećani su prihodi na ime povrata stipendija za 150.000,00 kn, prihodi komunalnog doprinosa za 50.000,00 kn te prihodi proračunskog korisnika za edukacije za 50.000,00 kn.

 Zbog računovodstvenih pravila iskazivanja donacija od pravnih i fizičkih osoba, ovim izmjenama i dopunama iskazan je prihod od 1.177.280,00 kn u skupini prihoda od prodaje proizvoda i robe na ime ugovora o prijenosu prava vlasništva na nekretninama u Poduzetničkoj zoni Novska (povrat zemljišta od trgovačkog društva Novokom d.o.o.).

 Povećanje *prihoda od prodaje nefinancijske imovine* u iznosu od 1.151.342,00 kn odnosi se na povećanje prihoda od prodaje materijalne imovine-prirodnih bogatstava za iskazivanje potpora male vrijednosti koju su ostvarili poduzetnici kupnjom zemljišta u Poduzetničkoj zoni Novska u ukupnom iznosu od 609.647,00 kn i povećanje prihoda od prodaje poljoprivrednog zemljišta u vlasništvu države za 150.000,00 kn. Prihodi od prodaje građevinskih objekata povećani su za 391.695,00 kn radi usklađenja plana i realizacije tj. očekivanih prihoda do kraja godine. U skupini ovih prihoda iskazat će se zamjena nekretnine u vlasništvu Grada za zgradu pošte.

 Rashodi proračuna povećani su sukladno planiranom povećanju prihoda. Tako su povećani *rashodi poslovanja* za 3.857.434,00 kn koji se sastoje od povećanja rashoda za zaposlene u iznosu od 880.450,00 kn (povećanje na ime zapošljavanja po programu javnih radova i priznavanja rashoda za zaposlene po projektu *Dnevni centar za starije u Novskoj*) uz istovremeno smanjenje rashoda za zaposlene u upravi radi usklađenja plana i realizacije.

 *Materijalni rashodi iskazani* su s povećanjem za 2.720.188,00 kn i najvećim dijelom se odnose na povećanje rashoda za usluge. Rashodi za usluge povećani su za 1.100.000 kn na ime programa održavanja komunalne infrastrukture, na ime projekta *Ne ovisnosti!* 383.842,00 kn, na ime projekta *Dnevni centar za starije u Novskoj* 270.000,00 kn, za zamjenu stolarije na zgradi gradske vijećnice 158.000,00 kn, za održavanje objekata u vlasništvu Grada 102.500,00 kn, geodetsko-katastarske usluge 71.750,00 kn i dr.

 *Rashodi subvencija* povećani su za 789.647,00 kn. U ovoj skupini rashoda iskazani su rashodi potpora male vrijednosti od 609.647,00 kn, povećani su rashodi za sufinanciranje poduzetnika početnika u gaming industriji za 120.000,00 kn, kao i sufinanciranje poduzetnika početnika za 90.000,00 kn.

 *Rashodi pomoći* su iskazani s povećanjem za 1.036.379,00 kn. Povećanje od 214.450,00 kn se odnosi na sufinanciranje programa škola s područja Grada, dok se 989.829,00 kn odnosi na projekt Aglomeracije. Za navedeni projekt od planiranih 1.400.000,00 kn iskazano je smanjenje za 300.000,00 kn, ali zbog razbijanja stavki na pravilna konta ekonomske klasifikacije smanjena su sredstva s konta 386 *Kapitalne pomoći* za 1.289.829,00 kn uz planiranje konta 363 *Pomoći unutar općeg proračuna* s 989.829,00 kn.

 *Rashodi za nabavu nefinancijske imovine* povećani su za 15.586.745,00 kn. Radi iskazivanja prihoda/rashoda povrata zemljišta od trgovačkog društva Novokom d.o.o. planirani su rashodi u ovoj skupini prihoda od 1.177.280,00 kn, osigurana su sredstva od 7.791.400,00 kn za kupnju poslovne zgrade u Novskoj (zgrada INA-e d.d.), za opremanje Dnevnog centra za starije planirana su sredstva od 1.695.438,00 kn, dok je za nabavu prijevoznih sredstava predviđeno 560.000,00 kn.

 U računu zaduživanja/financiranja povećani su *primici od financijske imovine i zaduživanja* u iznosu od 7.815.200,00 kn. Kupnja poslovne zgrade u centru Novske planirana je putem robnog zajma, dakle, obveze će se podmirivati u obrocima. U skladu s navedenim nužno je u proračunu iskazati primitak od zaduživanja, a rashod po prirodnoj vrsti ekonomske klasifikacije što je i planirano u rashodima za nabavu nefinancijske imovine. *Izdaci za financijsku imovinu i otplate zajmova* povećani su za 5.150.426,00 kn, a odnose se na 500.000,00 kn za prvu ratu otkupa poslovne zgrade INA-e d.d. i 4.626.626,00 kn za iskazivanje izdataka kratkoročnog kredita koji je podignut prošle godine.